EGCO-RATCH ผนึก “กฟผ.อินเตอร์ฯ” ลุยรฟฟ.เวียดนาม 1,320 เมกฯ คาด COD ปี 68
EGCO-RATCH ผนึก "กฟผ.อินเตอร์ฯ" ลุยรฟฟ.เวียดนาม 1,320 เมกฯ คาด COD ปี 68
EGCO-RATCH ผนึก "กฟผ.อินเตอร์ฯ" ลุยรฟฟ.เวียดนาม 1,320 เมกฯ คาด COD ปี 68
16 ก.ย. 2563

บริษัท ผลิตไฟฟ้า จำกัด (มหาชน) หรือ EGCO หรือเอ็กโก กรุ๊ป และบริษัท ราช กรุ๊ป จำกัด (มหาชน) หรือ RATCH แจ้งว่าในวันนี้ (16 ก.ย.) ได้ร่วมลงนามในสัญญาความร่วมมือการพัฒนาโครงการโรงไฟฟ้าพลังความร้อนกวางจิ 1 สาธารณรัฐสังคมนิยมเวียดนาม ร่วมกับบริษัท กฟผ.อินเตอร์เนชั่นแนล จำกัด (EGATi) ในกลุ่มการไฟฟ้าฝ่ายผลิตแห่งประเทศไทย (กฟผ.) โดย EGCO ถือหุ้น 30% , RATCH ถือหุ้น 30% และ EGATi ถือหุ้น 40%
โดยโครงการโรงไฟฟ้าพลังความร้อนกวางจิ 1 เป็นโครงการที่ใช้เชื้อเพลิงถ่านหิน มีขนาดกำลังการผลิตติดตั้ง 1,320 เมกะวัตต์ (MW) แบ่งเป็น 2 หน่วย หน่วยละ 660 เมกะวัตต์ ตั้งอยู่ในเขตเศรษฐกิจจังหวัดกวางจิ อำเภอไห่ลาง จังหวัดกวางจิ ตอนกลางของเวียดนาม เพื่อจำหน่ายไฟฟ้าให้กับการไฟฟ้าเวียดนาม (EVN) ภายใต้สัญญาซื้อขายไฟฟ้าระยะยาว ปัจจุบันโครงการอยู่ระหว่างการพัฒนาและการเจรจาสัญญาหลักของโครงการ โดยมีกำหนดเริ่มเดินเครื่องเชิงพาณิชย์ (COD) ในปี 68
ทั้งนี้ นายสันติชัย โอสถภวภูษิต รองกรรมการผู้จัดการใหญ่อาวุโส รักษาการกรรมการผู้จัดการใหญ่ บริษัท กฟผ. อินเตอร์เนชั่นแนล จำกัด กล่าวว่า โครงการโรงไฟฟ้าพลังความร้อนกวางจิ 1 เป็นโครงการที่ได้รับการผลักดันเชิงนโยบายและได้รับการสนับสนุนอย่างเต็มที่จากทั้งรัฐบาลเวียดนามและรัฐบาลไทย รวมถึง กฟผ. มาโดยตลอด เพื่อผลักดันให้เกิดการพัฒนาโครงการอย่างเป็นรูปธรรม ที่สำคัญอย่างยิ่ง การร่วมมือกันของบริษัทในกลุ่ม กฟผ. ระหว่าง กฟผ. อินเตอร์เนชั่นแนล เอ็กโก กรุ๊ป และ ราช กรุ๊ป ในครั้งนี้ ถือเป็นก้าวสำคัญเพื่อให้มั่นใจได้ว่าการพัฒนาโครงการโรงไฟฟ้าพลังความร้อนกวางจิ 1 จะสำเร็จลุล่วงไปได้ด้วยดี

 
ด้าน นายเทพรัตน์ เทพพิทักษ์ กรรมการผู้จัดการใหญ่ เอ็กโก กรุ๊ป กล่าวว่า โครงการกวางจิ 1 นับว่าเป็นโครงการโรงไฟฟ้ารุ่นแรก ๆ ของประเทศเวียดนาม ที่นำเทคโนโลยี Ultra-supercritical ซึ่งมีประสิทธิภาพสูงและเป็นมิตรกับสิ่งแวดล้อมมาใช้ สอดคล้องกับนโยบายของเอ็กโก กรุ๊ป ที่มุ่งมั่นดำเนินธุรกิจพลังงานอย่างยั่งยืน ด้วยความใส่ใจที่จะธำรงไว้ซึ่งสิ่งแวดล้อมและการพัฒนาสังคม ตลอดจนการดูแลคุณภาพชีวิตของชุมชน รอบโรงไฟฟ้า เอ็กโก กรุ๊ป จะนำความเชี่ยวชาญและประสบการณ์จากการบริหารและก่อสร้างโรงไฟฟ้า พลังความร้อนในต่างประเทศ เช่น ฟิลิปปินส์ มาสนับสนุนการพัฒนาโครงการกวางจิ 1 ร่วมกับ กฟผ. อินเตอร์เนชั่นแนล และ ราช กรุ๊ป เพื่อให้บรรลุเป้าหมายความร่วมมือกันต่อไป
ขณะเดียวกัน นายกิจจา ศรีพัฑฒางกุระ กรรมการผู้จัดการใหญ่ บมจ.ราช กรุ๊ป กล่าวว่า การเข้ามาของ ราช กรุ๊ป จะช่วยเสริมให้การทำงานพัฒนาโครงการกวางจิ 1 ในมิติต่าง ๆ สำเร็จตามเป้าหมาย ตอบสนองความคาดหวังของรัฐบาลเวียดนามได้อย่างดีที่สุด ราช กรุ๊ป พร้อมทุ่มเทสรรพกำลังและความสามารถอย่างเต็มศักยภาพ เพื่อทำงานกับ กฟผ. อินเตอร์เนชั่นแนล และ เอ็กโก กรุ๊ป พร้อมด้วยผู้มีส่วนได้เสียทุกภาคส่วนทั้งไทยและเวียดนาม เพื่อให้การพัฒนาโครงการโรงไฟฟ้าพลังความร้อนกวางจิ 1 ในเวียดนาม เดินหน้าสำเร็จตามเป้าหมาย ซึ่งถือเป็นความภาคภูมิใจร่วมกันของกลุ่ม กฟผ. และเป็นจุดเริ่มต้นที่นำไปสู่การพัฒนาความเป็นหุ้นส่วนและพันธมิตรธุรกิจที่มั่นคงและยั่งยืนระหว่างกันในที่สุด